KOMISIJOS ATASKAITA EUROPOS PARLAMENTUI IR TARYBAI TARPINĖ ATASKAITA Rumunijos pažanga pagal bendradarbiavimo ir tikrinimo mechanizmą /* COM/2012/056 final */





KOMISIJOS ATASKAITA EUROPOS PARLAMENTUI IR TARYBAI TARPINĖ ATASKAITA Rumunijos pažanga pagal bendradarbiavimo ir tikrinimo mechanizmą 1. Įvadas Šioje pagal bendradarbiavimo ir tikrinimo mechanizmą[1] teikiamoje tarpinėje ataskaitoje pateikiama naujausia formali informacija apie svarbius pastarųjų šešių mėnesių pokyčius nuo 2011 m. liepos mėn. Komisijos pateiktos paskutinės ataskaitos Rumunijoje. Daugiausia dėmesio skiriama jau priimtoms arba netrukus priimsimoms priemonėms ir nustatoma, kokių dar veiksmų reikėtų imtis. Vertinant pažangą, padarytą siekiant orientacinių tikslų, ir nustatant likusius uždavinius atsižvelgiama į 2011 m. liepos 20 d. Komisijos priimtoje paskutinėje pažangos ataskaitoje pateiktas rekomendacijas. 2012 m. vasarą pagal bendradarbiavimo ir tikrinimo mechanizmą Komisija pateiks bendrą Rumunijos pažangos nuo įstojimo į ES vertinimą. 2. Teismų reforma ir kova su korupcija. Veiksmų, kurių imtasi atsižvelgiant į Komisijos rekomendacijas, santrauka Toliau apibūdinami veiksmai, kurių Rumunija ėmėsi atsižvelgdama į Komisijos pateiktas rekomendacijas. 2011 m. spalio mėn. sėkmingai įsigaliojo naujasis civilinis kodeksas, nuo 2012 m. birželio mėn. numatoma taikyti civilinio proceso kodeksą. Aukščiausiajam kasaciniam ir teisingumo teismui sparčiau nagrinėjant didelės korupcijos bylas, atsižvelgta į Komisijos rekomendaciją mažinti riziką, kad kai kurioms didelės korupcijos byloms sueis senatvės terminai. Tai galėtų padėti ilgesniam laikui racionalizuoti teismo procesą ir užtikrinti, kad teismai laiku priimtų galutinius sprendimus. Parlamente pasistūmėta į priekį svarstant Išplėstinio konfiskavimo įstatymo projektą. Nacionalinė kovos su korupcija tarnyba ir Nacionalinė tarnybinio sąžiningumo agentūra toliau spartino svarbių bylų, įskaitant susijusias su aukšto rango politikais ir pareigūnais, nagrinėjimą. Naujais teisėjų skyrimo į Aukščiausiąjį kasacinį ir teisingumo teismą reformos ir teisėjų drausminės atsakomybės įstatymais nustatytas pagrindas, kuriuo siekiama daugiau aiškumo ir griežtumo. Parengta išsami nacionalinė kovo su korupcija strategija. Pastarųjų mėnesių pokyčiai Rumunijoje taip pat rodo, kad atsižvelgdama į Komisijos rekomendacijas šalis turėtų imtis daugiau veiksmų kai kuriose srityse. Laikantis aiškaus ir išsamaus plano, reikėtų toliau rengtis baudžiamąjį kodeksą ir baudžiamojo proceso kodeksą taikyti tokiose srityse kaip tikslinis įdarbinimas ir tolygus išteklių paskirstymas tarp teismų. Visuomenei susirūpinimą tebekelia teismų vadovybės gebėjimas tinkamai spręsti teisėjų sąžiningumo ir atskaitomybės problemas. Sprendimai svarbiausiose teismų bylose turės dar labiau padėti veiksmingai atgrasyti nuo didelės korupcijos. Palankiam Nacionalinės kovos su korupcija strategijos projekto įvertinimui turėtų aiškiai pritarti visos institucijos, kad šios strategijos poveikis būtų kuo didesnis. Reikia dėti daugiau pastangų, kad būtų pasiekta įtikinamesnių rezultatų išieškant nusikalstamu būdu įgytas pajamas. Todėl artimiausiais mėnesiais Rumunija turi toliau dėti pastangas, kad pasiektų įtikinamų rezultatų iki 2012 m. vasaros, kurią pagal bendradarbiavimo ir tikrinimo mechanizmą Komisija pateiks bendrą jos pažangos nuo įstojimo į ES vertinimą. Komisija toliau rems šį Rumunijos siekį. 3. Naujausia informacija apie padėtį Teismų reforma Kad būtų tęsiama teismų reforma, Komisija Rumunijai rekomendavo priimti civilinio proceso kodekso, baudžiamojo kodekso ir baudžiamojo proceso kodekso įgyvendinimo planą, skirti pakankamai išteklių, kad būtų reikiamai pertvarkyta teismų sistema, tobulinti teisėjų mokymo ir įdarbinimo tvarką, stiprinti Nacionalinio teisėjų instituto gebėjimus ir sudaryti pagrindą teismų bei pilietinės visuomenės bendradarbiavimui stebint teismų reformos pažangą. Spalio 1 d. sėkmingai įsigaliojo naujasis civilinis kodeksas, imtasi įvairių mokymo ir informuotumo didinimo iniciatyvų. Neseniai, remiantis 2011 m. lapkričio mėn. baigtais poveikio vertinimais, pranešta, kad civilinio proceso kodeksas įsigalios 2012 m. birželio mėn. Kiti kodeksai įsigalios 2013 m. kovo mėn., nes reikia laiko daugybei teisėjų bei teismo sekretorių įdarbinti ir teismų sistemai pertvarkyti. Pastaraisiais mėnesiais imtasi priemonių įgyvendinti civilinio proceso kodekso, baudžiamojo kodekso ir baudžiamojo proceso kodekso teisės aktus, lapkričio mėn. baigti visų kodeksų poveikio vertinimai. Po pastarojo meto pranešimų visi suinteresuotieji Parlamento, Vyriausybės, teismų ir pilietinės visuomenės atstovai turėtų dalyvauti priimant įgyvendinamuosius teisės aktus ir baigti sudaryti išsamų įgyvendinimo planą, taip pat imtis reikiamų parengiamųjų priemonių, kaip antai teisėjų įdarbinimo prioritetų nustatymą ir mokymą, teismų sistemos pertvarkymą. Po paskutinės Komisijos ataskaitos Rumunija pradėjo vykdyti projektą, kuriuo siekiama parengti optimalaus darbo krūvio teismuose standartus ir kurio pirmųjų rezultatų tikimasi šių metų vasarą. Netrukus bus pradėta ir iki 2012 m. pabaigos baigta funkcinė teismų sistemos peržiūra. Aukščiausioji teisėjų taryba perskirstė kelias laisvas vietas, tačiau įvairių teismų ir prokuratūrų darbo krūvis dar smarkiai skiriasi. Laukiama, kol Aukščiausioji teisėjų taryba patvirtins pasiūlymą suvienodinti stojimo egzaminų tvarką ir sustiprinti pradinį teisėjų mokymą. Pateikta pasiūlymų Nacionaliniam teisėjų institutui skirti papildomų etatų ir pagerinti mokymo infrastruktūrą. Skirta lėšų papildomiems 15 instituto dėstytojų finansuoti. Kad atskaitomybė teismų sistemoje būtų didesnė, Komisija Rumunijai rekomendavo siekti rezultatų priimant skaidrius ir objektyvius valdymo sprendimus, tęsti teisminių patikrų reformą, baigti internete skelbti visus teismų sprendimus ir laiku skelbti teismų motyvaciją. Po paskutinės Komisijos ataskaitos Rumunija priėmė teisės aktą, kuriuo siekiama padidinti teisėjų drausminę atsakomybę. Šiuo įstatymu keičiama drausmės pažeidimų sistema, griežtinamos nuobaudos ir stiprinamas Teismų inspekcijos nepriklausomumas. Be to, užkertamas kelias, kad teisėjai išvengtų drausminių nuobaudų pasitraukdami iš tarnybos tebevykstant drausminei procedūrai. Lapkričio mėn. Aukščiausioji teisėjų taryba priėmė teisėjų sąžiningumo didinimo strategiją ir planą. Tačiau keli pastarojo meto aukšto rango pareigūnų nusikaltimų tyrimai sukėlė visuomenės susirūpinimą, ar tarybai pakaks ryžto ir gebėjimo užtikrinti teisėjų sąžiningumą ir atskaitomybę. Vienoje svarbioje byloje teisminė valdžia nepašalino didele korupcija įtarto teisėjo nuo vadovaujamų pareigų. Šioje byloje drausminis tyrimas buvo pradėtas, tačiau vėliau nutrauktas dėl nebaigto nusikaltimo tyrimo. Ši byla parodė, kad teismų vadovybė akivaizdžiai nesugeba imtis veiksmų iškilus rimtai grėsmei teisėjų reputacijai. Mažai kas iš esmės pasikeitė po to, kai Komisija rekomendavo didinti Teismų inspekcijos darbo veiksmingumą. Teisėjų į Aukščiausiąjį kasacinį ir teisingumo teismą paskyrimas rugpjūčio mėn. kritikuotas dėl skaidrumo ir objektyvumo stokos. Tačiau gruodžio mėn. Rumunija priėmė naują vyriausybės pakartotinai pateiktą įstatymą, kuriuo reformuojamas teisėjų į Aukščiausiąjį kasacinį ir teisingumo teismą paskyrimas. Įstatymas, kuriuo iš esmės patobulintos paskyrimo procedūros, gali svariai prisidėti prie Aukščiausiojo teismo reformos. Šio įstatymo poveikis priklausys nuo atsakingų institucijų ryžto jį įgyvendinti. Kartu reikėtų kuo greičiau užpildyti laisvas vietas, visų pirma baudžiamųjų bylų skyriuje, remiantis skaidraus ir nuopelnais grindžiamo įdarbinimo procedūra. Papildomai pertvarkius Aukščiausiąjį teismą, sustiprėtų jo gebėjimas veiksmingai vykdyti prejudicinio sprendimo procedūrą, kuri bus įvesta kaip pagrindinė naujuosiuose kodeksuose nustatyto teisinio suvienodinimo priemonė. Internete vis dar neskelbiama visa naujausia informacija apie pagrįstus teismų sprendimus. Apskritai reikia užtikrinti, kad teismo sprendimų motyvacija būtų paskelbta iki nustatytų teisinių terminų, ypač kai kuriose didelės korupcijos bylose, kuriose dėl delsimo skelbti motyvaciją užtruktų apeliacinių skundų teikimas, o dėl to galėtų sueiti senaties terminas. Kova su korupcija Kad teisminiai veiksmai didelės korupcijos bylose būtų veiksmingesni, Komisija Rumunijai rekomendavo pagerinti bylų valdymą ir teisminę praktiką nagrinėjant didelės korupcijos bylas ir padidinti teismo nuobaudų šioje srityje atgrasomumą bei darnumą. Komisija taip pat rekomendavo tęsti Aukščiausiojo kasacinio ir teisingumo teismo reformą, kad būtų pasiekta geresnių rezultatų kovojant su sukčiavimu viešojo pirkimo srityje ir priimtos Parlamento narių neliečiamumo panaikinimo procedūrinės taisyklės. Po paskutinės Komisijos ataskaitos Aukščiausiasis kasacinis ir teisingumo teismas ėmėsi įvairių valdymo ir administravimo priemonių, kad būtų sparčiau nagrinėjamos didelės korupcijos bylos, ypač tos, kurioms gali sueiti senaties terminai. Iš priimtų priemonių galima paminėti tai, kad pirmenybė teikta prie senaties terminų artėjančioms byloms, dažnesniems teismo posėdžiams rengti laikinai naudotasi laisvomis kitų teismų salėmis. 2011 m. lapkričio mėn. Aukščiausiajam teismui skirtas papildomas pastatas. Ėmusis šių priemonių, Aukščiausiasis teismas sparčiau išnagrinėjo dar nebaigtas bylas ir priėmė daugiau nuosprendžių. 2011 m. Aukščiausiojo kasacinio ir teisingumo teismo baudžiamoji kolegija pirmąja instancija išnagrinėjo 15 bylų, o 2010 m. – 2 bylas. Aukščiausiasis teismas priėmė galutinius sprendimus 9 didelės korupcijos bylose. Aukščiausiasis kasacinis ir teisingumo teismas paskelbė nuosprendžių kai kuriose korupcijos bylose priėmimo remiantis galutinių teismų sprendimų analize gaires. Teisininkų gaires laiko naudingomis, jos galėtų būti plačiau taikomos, platinamos ir įtraukiamos į mokymo programas, o jų taikymas galėtų būti stebimas. Iš nuosprendžių didelės korupcijos bylose analizės matyti, kad neretai apsiribojama teisiniu minimumu, per 60 proc. nuosprendžių vykdymas atidedamas. Nacionalinė kovos su korupcija tarnyba toliau veikė kaip veiksminga baudžiamojo persekiojimo didelės korupcijos bylose įstaiga. 2011 m. priimta daugiau kaltinamųjų išvadų, teismo sprendimų ir apkaltinamųjų nuosprendžių. Spartesnį bylų nagrinėjimą Aukščiausiajame kasaciniame ir teisingumo teisme visų pirma rodo galutinių sprendimų skaičius: 2011 m. teismas priėmė 158 galutinius sprendimus tarnybos bylose, o 2010 m. – 85 sprendimus. Sparčiau nagrinėtos ir bylos, susijusios su aukšto rango politikais ir pareigūnais. Administracijos ir vidaus reikalų ministerijos Kovos su korupcija generalinis direktoratas ėmėsi priemonių sustiprinti kovą su korupcija. Nuo liepos mėn. priimti 5 pirmosios instancijos apkaltinamieji nuosprendžiai prieš 13 atsakovų viešojo pirkimo bylose. Kalbant apie Europos Sąjungos finansinių interesų pažeidimus, nuo liepos mėn. priimti 5 galutiniai ir 4 pirminiai apkaltinamieji nuosprendžiai. Kadangi viešasis pirkimas itin svarbus Rumunijos ekonomikai, reikia ypač stengtis, kad bylos būtų išnagrinėtos veiksmingai ir sparčiai. Siekiant užtikrinti teismo procesų veiksmingumą, reikia toliau gilinti finansines bei buhalterines teisėjų žinias ir didinti galimybes naudotis kvalifikuotų nepriklausomų ekspertų paslaugomis. Laikantis iniciatyvaus požiūrio į vienodos teismų praktikos viešojo pirkimo bylose plėtojimą, taip pat būtų galima padėti užtikrinti, kad nebūtų kliūčių bylas iškelti teismuose. Teismų praktikos nagrinėjant didelės korupcijos bylas trūkumams ištaisyti Nacionalinis teisėjų institutas ir Aukščiausiasis teismas, remiami Nacionalinės kovos su korupcija tarnybos, surengė keletą seminarų, posėdžių ir pratybų. Būtų naudinga dažniau imtis tokių priemonių ir jas įtraukti į išsamų veiksmų planą, siekiant apskritai pagerinti teismų praktiką nagrinėjant didelės korupcijos bylas. Ypatingą dėmesį būtų galima skirti ekspertų išvadų teikimo teisme leidimo bei finansavimo standartų griežtinimui ir sprendimų atidėti teismo posėdį pagrindimui. Rumunija parengė lyginamąją parlamento narių neliečiamumo panaikinimo praktikos kitose valstybėse narėse analizę ir šį klausimą įtraukė į naujosios nacionalinės kovos su korupcija strategijos projektą. Dabar šį klausimą apsvarstyti turi Parlamentas – institucija, kompetentinga priimti naujas normas. Kad teisėjų sąžiningumo užtikrinimo politika būtų veiksminga, Komisija Rumunijai rekomendavo siekti rezultatų skiriant nuobaudas po Nacionalinės tarnybinio sąžiningumo agentūros sprendimų, gerinti ir vienodinti turtą tikrinančių komisijų praktiką, taip pat stiprinti agentūros tyrimo gebėjimus ir jos bendradarbiavimą su kitomis institucijomis. Po paskutinės Komisijos ataskaitos Nacionalinės tarnybinio sąžiningumo agentūros biudžetas gerokai padidėjo, gauta daug ES lėšų informacinei sistemai ir procedūroms tobulinti. Agentūra sudarė bendradarbiavimo su kitomis institucijomis susitarimus, atliko pirmąjį tikslinį rizikos vertinimą ir didelio masto vietines bei regionines patikras, susijusias su interesų konfliktais viešojo pirkimo srityje. Per pastaruosius mėnesius agentūros rezultatai pagerėjo. Nuo 2010 m. pagal naująjį teisinį pagrindą agentūra nustatė 18 pažeidimų, susijusių su 5,7 mln. eurų neaiškios kilmės turtu, 23 administracinius interesų konfliktus ir 118 neatitikimų. Teisminiai ir administraciniai veiksmai, kurių imtasi šiose bylose, – prieštaringi. Pirmosiose dviejose bylose, kurias agentūra iškėlė pagal senąjį įstatymą, priimtuose galutiniuose sprendimuose Aukščiausiasis teismas patvirtino, kad turtas nepagrįstas, ir nurodė jį konfiskuoti. Nustačius neatitikimą naujajam įstatymui, vienas valstybės pareigūnas atleistas iš pareigų, kitose dviejose bylose skirtos nuobaudos, o šeši kiti valstybės pareigūnai atsistatydino. Daugybė kitų bylų, ypač tų, kurios susijusios su interesų konfliktų, tebenagrinėjamos teismuose. Procesas pasunkėjo 2010 m. įsteigus turtą tikrinančias komisijas, kurios tarpininkauja tarp agentūros ir teismų. Šiuo metu rengiamos bendros gairės ar darbo tvarkos taisyklės, kuriomis siekiama didinti teismo procesų veiksmingumą ir vienodinti praktiką. Pastaraisiais mėnesiais surengta seminarų geriausiai praktikai skatinti. Teismai turės nuspręsti dėl bandomosios bylos siekiant nustatyti, ar agentūra turi teisę teikti apeliacinį skundą dėl komisijų išduotų įsakymų atleisti iš pareigų. Galimam atgrasomam agentūros bylų poveikiui pasireikšti trukdo tai, kad teisminių ir administracinių veiksmų agentūros bylose imtasi pavėluotai ir nedarniai. Be to, bandymai vėl kelti teisinio ir institucinio agentūros nepriklausomumo klausimą atitraukė dėmesį nuo jos rezultatų įtvirtinimo. Ateityje skiriant naująjį agentūros pirmininką, bus proga pabrėžti jos institucinį stabilumą ir principingumą. Kad būtų pasiekta geresnių rezultatų kovojant su korupcija, Komisija Rumunijai rekomendavo gerinti veiklos koordinavimą aukščiausiu lygmeniu, parengti naują daugiametę kovos su korupcija strategiją ir šiuo tikslu sudaryti stebėjimo grupę. Komisija taip pat rekomendavo siekti įtikinamų rezultatų išieškant nusikalstamu būdu įgytas pajamas ir išplautus pinigus, priimti naują Išplėstinio konfiskavimo įstatymą, parengti interesų konflikto valdant viešąsias lėšas prevencijos taisykles ir stiprinti už viešąjį pirkimą atsakingų institucijų procedūras bei gebėjimus. Po paskutinės Komisijos ataskaitos Rumunija parengė naują kovos su korupcija strategijos projektą, kurį palankiai įvertino ekspertai ir teisininkai. Veiksmingas strategijos taikymas ir poveikis priklausys nuo plačios politinės paramos ir pritarimo. Strategijos patvirtinimas Parlamente būtų svarbus teigiamas ženklas. Jos poveikį galėtų dar labiau sustiprinti aiškus stebėjimo mechanizmas ir reikalavimas, kad visos valstybinės įstaigos strategiją taikytų savo srityse ir praneštų apie rezultatus. Po vasaros iš ES gauta lėšų įvairiems kovos su korupcija projektams, įskaitant vykdomus Švietimo, Sveikatos ir Administracijos bei vidaus reikalų ministerijose, finansuoti. Projektai jau pradėti vykdyti, laukiama rezultatų. Kalbant apie atgrasomumą, vieno politiko pašalinimas iš partijos lapkričio mėn. pradėjus didelės korupcijos tyrimus pripažintas geru veiksmingos viešosios atskaitomybės pavyzdžiu. Tačiau kiti šeši korupcija apkaltinti Parlamento nariai toliau eina pareigas. Jei šiuo metu Parlamente svarstomas Išplėstinio konfiskavimo įstatymo projektas būtų patvirtintas toks, koks pasiūlytas, nuobaudos būtų daug atgrasesnės. Taip pat reikėtų imtis priemonių, kad teismo sprendimais nustatytos baudos būtų iš tiesų surinktos. Išieškant nusikalstamu būdu įgytas pajamas įtikinamų rezultatų dar nepasiekta. 2011 m. generaliniam prokurorui ėmusis priemonių gerokai padidėjo įšaldyto turto suma. Prokuratūroms išplatintos gairės, kuriomis siekiama jas paskatinti remiantis dabartinės teisės aktais bausti už pinigų plovimą kaip už atskirą nusikalstamą veiką. Gruodžio mėn. Rumunija priėmė elgesio, susijusio su ES lėšų valdymo pažeidimais ir interesų konfliktais, kodeksą. Darbo grupei pavesta sukurti stebėjimo mechanizmus, kuriais remiantis būtų galima sustiprinti naujojo elgesio kodekso nuostatų taikymą. Po paskutinės Komisijos ataskaitos atlikta teisinių pakeitimų ir imtasi administracinių priemonių stiprinti apsaugą nuo pažeidimų ir interesų konfliktų valdant viešąsias lėšas. Iš priimtų priemonių galima paminėti standartinių konkursų dokumentų rengimą ir Nacionalinės viešojo pirkimo reglamentavimo ir stebėjimo institucijos gebėjimo atlikti ex ante patikrą stiprinimą. Institucija sudarė bendradarbiavimo su kitomis įstaigomis susitarimus. Šiuo metu svarstoma, kokių imtis kitų priemonių, kurios galėtų padėti padidinti viešojo pirkimo taisyklių taikymo veiksmingumą. [1] 2006 m. gruodžio 13 d. Komisijos sprendimas 2006/928/EB, nustatantis bendradarbiavimo su Rumunija ir jos pažangos siekiant orientacinių tikslų teismų reformos ir kovos su korupcija srityse patikrinimo mechanizmą (OL L 354, 2006 12 14, p. 56).